לידי רשות המסים הגיעה רשימה מהרשויות מגרמניה אשר כוללת מאות חשבונות של ישראלים בהיקפים של עד מאות מיליוני יורו, כך נודע היום (ה'). ברשות בודקים כעת את הרשימה ומצליבים אותה עם הנתונים הקיימים בידיה במטרה לאתר חשבונות לא מדווחים, שכן אחזקת חשבון זר היא כמובן חוקית כל עוד מדווחת ומשולם מס על החשבון.
הנתונים מצטרפים לרשימות אחרות שרשות המסים שמה ידה עליהן כמו למשל רשימת הישראלים המחזיקים בחשבונות בשלוחת בנק HSBC בשוויץ, שעל פי הערכות כללה כ-8,000 חשבונות עם הון בהיקף של 10 מיליארד דולר. הרשימה היתה חלק מדו"ח של ארגון העיתונאים הבינלאומי ICIJ אולם הארגון לא פרסם את הרשימות עצמן ורשות המסים השיגה לבסוף את הרשימה כשנה לאחר מכן על גבי דיסק עמוס נתונים. אותם נתונים כללו את שמות בעלי החשבונות ותכתובות בין הלקוחות לבנקאים יחד עם פירוט על יתרות עו"ש, הפקדות וכו'.
ב-2014 רשות המסים השיגה רשימה נוספת של בעלי חשבונות שוויצרים - מבנק UBS, זאת לאחר שעצרה בתל אביב יועץ השקעות בכיר של הבנק שהגיע לישראל להיפגש עם לקוחותיו. מאז נעצרו בעלי חשבונות רבים שנתפסו באמצעות אותה רשימה.